SAID-ondersoek: Gordhan getuig vandag | Maroela Media
Pravin Gordhan, minister van openbare ondernemings, sal een van die eerste getuies wees om voor die kommissie van ondersoek na administrasie en bestuurskwessies by die Suid-Afrikaanse Inkomstediens (SAID) te getuig.
Dié kommissie se openbare verhore sal vandag begin. Gordhan sal na verwagting om 14:30 getuig.
Die kommissie is in Mei deur pres. Cyril Ramaphosa op die been gebring nadat hy Tom Moyane, die SAID-kommissaris wat ook 'n dissiplinêre verhoor te wagte is, geskors het. Die kommissie, wat deur regter Robert Nugent gelei word, sal na verwagting Vrydag sy eerste ronde verhore afhandel.
Die kommissie sal ondersoek of die SAID die nodige stappe gedoen het om belastinginvorderingstekorte in die afgelope jare aan te raak, asook die uitwerking wat die bestuur van die inkomstediens op sy openbare beeld gehad het.